Siôn Brwynog

Bardd llys Cymraeg o Ynys Môn oedd Siôn Brwynog (1510 — 1562). Roedd yn frodor o drefgordd Llanfflewin ym mhlwyf Llanrhuddlad. Roedd y cerddor, bardd a hynafiaethydd Robert ap Huw (1580-1665) o blwyf Llanddeusant, Môn, yn ŵyr iddo.

Bywyd a gwaith
Cedwir ar glawr sawl cerdd ganddo i uchelwyr ymhob cwr o ogledd Cymru, yn cynnwys teulu plas Bodychen ym Môn.Enid Roberts, Tai Uchelwyr y Beirdd 1350-1650 (Cyhoeddiadau Barddas, 1986), tud. 44. Canu mawl traddodiadol yw trwch ei gerddi. Yng nghyfnod y Diwygiad Protestannaidd amlygodd ei sêl dros "yr Hen Ffydd" trwy ymosod ar y Brotestaniaeth newydd a cheir cywydd ganddo 'I'r Ddwy Ffydd' sy'n dychanu Protestaniaeth ac yn clodfori Catholigiaeth.Meic Stephens (gol.), Cydymaith i Lenyddiaeth Cymru.

Ceir tystiolaeth nad oedd pob bardd llys yn derbyn fod crych a llyfn yn un o feiau gwaharddedig Cerdd Dafod. Yn ei gopi o ramadeg y beirdd mae Siôn Brwynog yn dadlau "nad oedd ef yn fai, ac y gellid ei ganu a'i warantu yn ddifai".Dafydd Johnston (gol.), Gwaith Lewys Glyn Cothi (Gwasg Prifysgol Cymru, 1995), rhagymadrodd, tud. xxxiv.

Bu farw yn 1562. Canodd Wiliam Llŷn farwnad iddo.Barddoniaeth Wiliam Llŷn a'i eirlyfr, gyda nodiadau gan y Parch. J. C. Morrice (Bangor: Jarvis a Foster, 1908).

Llyfryddiaeth
Ceir testunau rhai o gerddi Siôn Brwynog yn Llawysgrifau Llansteffan.

 Cyfeiriadau 

Categori:Genedigaethau 1510
Categori:Marwolaethau 1562
Categori:Beirdd yr 16eg ganrif o Gymru
Categori:Beirdd Catholig o Gymru
Categori:Beirdd Cymraeg o Gymru
Categori:Beirdd yr Uchelwyr
Categori:Pobl o Ynys Môn